31997R2326
L 323/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2326/97 НА КОМИСИЯТА
от 25 ноември 1997 година
за изменение на Регламент (ЕИО) № 32/82 относно определяне на условията за предоставяне на специални възстановявания при износ в сектора на говеждото и телешкото месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Регламент (ЕО) № 2222/96 (2), и по-специално член 13, параграф 12 от него,
като има предвид, че Регламент (ЕИО) № 32/82 на Комисията (3), последно изменен с Регламент (ЕИО) № 3169/87 (4), определя условията за предоставяне на специални възстановявания при износ за говеждо и телешко месо;
като има предвид, че се оказва, че леките кланични трупове и неразфасовани задни четвъртинки от възрастни мъжки говеда често се представят с някои прилежащи карантии; като има предвид, че последните не отговарят на условията за предоставяне на възстановявания при износ; като има предвид, че следователно е необходимо да се въведат разпоредби за коригиране на теглото на тези кланични трупове или задни четвъртинки, в случай че черният дроб и/или бъбреците са прикрепени към тях;
като има предвид, че от съображения за яснота, следва да се уточни, че сертификатът, посочен в приложението, който трябва да се представи при извършването на митническите формалности по износа, трябва да бъде изпратен по административен път на органа, отговорен за плащането на възстановяванията при износ след извършването на тези формалности;
като има предвид, че Регламент (ЕИО) № 798/80 на Комисията (5), последно изменен с Регламент (ЕИО) № 471/87 (6) и (ЕИО) № 2730/79 (7), последно изменен с Регламент (ЕИО) № 1180/87 (8), бяха отменени от Регламент (EИО) № 3665/87 на Комисията от 27 ноември 1987 г. относно определяне на общи подробни правила за прилагане на системата на възстановявания при износ на селскостопански продукти (9), последно изменен с Регламент (ЕО) № 2114/97 (10); като има предвид, че позоваванията на тези регламенти следва да се актуализират във въпросния регламент;
като има предвид, че от влизането в сила на Споразумението за селското стопанство от Уругвайския кръг Комисията е в състояние да наблюдава количествата, за които са предоставени специални възстановявания при износ посредством износните лицензии; като има предвид, че следователно съобщаването от страна на държавите-членки, предвидено в член 4а от Регламент (ЕИО) № 32/82 може да бъде прекратено;
като има предвид, че мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 32/82 се изменя, както следва:
1.
Към член 1 се добавя следният параграф 3:
„3. Когато даден кланичен труп или неразфасовани задни четвъртинки са представени заедно с черния дроб и/или бъбреците, теглото на трупа се намалява с:
-
5 килограма за черния дроб и бъбреците общо,
-
4,5 килограма за черния дроб,
-
0,5 килограма за бъбреците.“
2.
В член 2, параграф 2, първа и втора алинеи се заменят със следния текст:
„2. Това доказателство се представя под формата на сертификат по образеца, който фигурира в приложението, и се издава по заявление на заинтересованите лица от интервенционната агенция или от всеки друг орган, определен за тази цел от държавата-членка, в която животните са заклани. Този документ трябва да бъде представен на митническите органи при извършването на митническите формалности по износа и е необходимо да бъде изпратен по административен път до органа, отговорен за плащането на възстановяванията при износ след извършване на посочените формалности. Тези формалности се извършват в държавата-членка, в която животните са били заклани.
Въпреки това, когато продуктите са поставени под режимите, посочени в член 5 от Регламент (ЕИО) № 565/80 на Съвета (11), сертификатът, посочен в предходната алинея, трябва да бъде представен на митническите органи при извършването на митническите формалности, посочени в член 25, параграф 2 от Регламент (ЕИО) № 3665/87 на Комисията (12). Чрез дерогация от посочения регламент, операциите, предвидени в член 28, параграф 4, букви б), в) и г) от Регламент (ЕИО) № 3665/87, не могат да бъдат разрешени, в случай, че се прилага настоящата алинея.
3.
В член 3, параграф 2, изразът „член 5 от Регламент (ЕИО) № 2730/79“ се заменя с израза „член 34 от Регламент (ЕИО) № 3665/87“.
4.
Член 4а се заличава.
5.
Приложението се заменя с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 ноември 1997 година.